****

**Pukaiti mō te kōrero ā-tuhi a te mōrehu**

*E ngā mana e ngā reo, tēnā koutou kia ora tātou.*

*E mihi ana ki te hunga i puta oraiti i ngā tāwharau o te kāwanatanga me ngā whare o te whakapono.*

*Nei rā he huarahi hei whakaarotanga mā koutou, ki te tuku kōrero a-tuhi rānei ki mua ki te aroaro o te Ratonga Wheako Mōrehu.*

*Māna anō te runga rawa koutou e manaaki e tiaki.*

**Mō tēnei pukaiti**

Kua whakawhanaketia tēnei pukaiti e te Ratonga Wheako Mōrehu hei āwhina i a koe ki te tuhi mō tō wheako o te tūkinotanga i te wā tiaki e ngā whakanōhanga Kāwanatanga, pūtake-whakapono rānei.

Ko te tikanga o te 'i te wā tiaki' i te whakanōhanga Kāwanatanga, pūtake-whakapono rānei te haepapatanga mō tō tiakanga. I roto pea i tēnei ko te noho i:

* te tiakanga whāngai, te whāngai rānei
* ngā wharenoho tiaki, whakahaumaru hoki
* ngā wharenoho matatika taiohi
* ngā kāinga tamariki
* ngā hōhipera mate hinengaro
* ngā hopuni hauora
* ngā whakanōhanga hauātanga
* ngā kura me ngā whakanōhanga kōhungahunga
* te tiaki pūtake-whakapono
* engari ehara i te mea e herea ana ki ēnei momo whakahaere tiaki.

Kei te whārangi 6 tetahi puka whakaaetanga me whakaoti e koe kia taea e mātou te whakamahi i te mōhiohio ka tuari mai koe ki a mātou. Arā tētahi puka ka tīmata i te Whārangi 7, ā, kei reira koe e wātea ana ki te tuhi mōu, mō tō wheako hoki.

***Tēnā kaua e whakaoti i tēnei pukaiti mō te kōrero ā-tuhi a te mōrehu mēnā kua tuari kē koe i tō wheako ki tētahi hui tūmataiti ki tētahi Kaitakawaenga mai i te Ratonga Wheako Mōrehu.***

**He mōhiohio mō te Ratonga Wheako Mōrehu**

Ka tukuna e te Ratonga Wheako Mōrehu tētahi wāhi haumaru, he mea tautoko, he matatapu hoki mō ngā mōrehu hei tuari i ō rātou wheako o te tūkinotanga i te wā tiaki, hei tautoko i te whakamahu. Ka taea te whakahui i nga wheako o ngā mōrehu ka tuaritia ki te ratonga hei whakahōhonu i te māramatanga o te tūkinotanga i te wā tiaki, ā, me pēhea e ārai atu ai i tērā. I a rātou e tuari ana i ō rātou wheako, ka tukuna hoki pea ngā mōrehu ki ētahi atu ratonga.

Mō ētahi atu mōhiohio haere ki te Pae Tukutuku a te Ratonga <https://survivorexperiences.govt.nz>, waea utukore rānei ki te Pokapū Whakapā o te Ratonga ki 0800 456 090 i waenga i te 8.30 i te ata me te 4.30 i te ahiahi Mane ki te Paraire. Mēnā kei Ahitereiria koe, ka taea te waea mai ki 1800 456 032 i waenga i te 8.30 i te ata ki te 4.30 ahiahi (te wā i Aotearoa) Mane ki te Paraire.

**I mua i tō whakaoti i tēnei pukaiti**

Kua whakapā atu koe ki tō mātou Pokapū Whakapā, ā, kua rēhita hoki koe hei mōrehu i mua i tō whiwhi i tēnei pukaiti. Kua pēnei ai hei whakarite kua whakaritea kei a koe te tautoko oranga e tika ana. Ka taea hoki e te Pokapū Whakapā te whakahoki pātai mō te tuku i tō kōrero ā-tuhi, me ētahi atu tautoko, ka taea e mātou te tuku ahakoa te wā i te tukanga.

**Me pēhea te whakamahi i ngā pātai i tēnei pukaiti**

He pātai i tēnei pukaiti hei āwhina ki te ārahi i a koe i a koe e tuhi ana mō tō wheako. Ehara i te mea me whai koe i ēnei ki te kore koe e hiahia ana – tuhi noa mō ngā mea e hiahia ana koe ki te whakamōhio mai ki a mātou. E pai ana tō tuhi i te nui, i te iti rānei e hiahiatia ana.

I mua i tō tuhi mō tō wheako, he mea āwhina pea te whakaaro mō ngā kōrero e tino hiahia ana koe ki te whakaputa, mō ngā wāhanga o tō wheako e tino hira ana ki a koe hei tuari mai, me te whakaraupapa haere i ō wheako.

Mā konei te Ratonga e āwhina ki te mārama ki tō wheako mēnā ka taea e koe te tuhi mō tō ao i mua i te uru atu ki te tiakanga, mō te wā tiaki me ō wheako i te wā tiaki, ā, mō tō ao i muri mai i te tiakanga. I roto pea i tēnei ko ngā pānga o te tūkinotanga ki a koe, ki tō whānau, ki ō hapori, ki tō ahurea hoki. Kei te hiahia hoki mātou ki te mōhio ki ngā mea ki ō whakaaro me panoni hei ārai, hei aukati hoki i te pā atu a te tūkinotanga i te wā tiaki ā muri ake. Ko tētahi tino aronga ki te Ratonga, mēnā rānei kua uru atu koe ki tētahi tukanga paremata, i pēhea tērā ki a koe, ā, he aha te āhua o tō wheako paremata tino pai.

**Te tautoko i a koe**

E mōhio ana mātou he nui te māia kia tū me te kōrero, ā, e mihi ana mātou ki a koe nāu i tuari tō wheako ki te Ratonga. Ka aro mātou ki a koe, ki te mōhiohio e tuari mai koe ki a mātou i runga i te rahirahi, i te whakaute hoki. Ka kitea anake e ngā kaimahi a te Ratonga Wheako Mōrehu me mātua kite atu mā ā rātou mahi.

E hiahia ana mātou ki te whakarite kei a koe te tautoko e hiahiatia ana i a koe e whakaaro ana, e tuhi ana mō te tūkinotanga i pā atu ki a koe i te wā tiaki.

E tūtohu ana mātou kia whai whakaaro koe kia noho tētahi atu ki tō taha i a koe e whakaaro ana ki ngā mea ka tuhia pea e koe, i a koe e tuhi ana mō tō wheako, ā, muri hoki/rānei i tō tuhi mai. Ko ngā tāngata ka taea pea te tuku tautoko ko:

* te whānau, tētahi hoa, tētahi kaumātua, tētahi atu e whirinakihia ana e koe rānei
* tō kaitohuora, tētahi kaimātai hinengaro, tētahi ngaio hauora ā-hinengaro kua rēhitatia rānei
* tētahi whakahaere Māori/Pasifika ehara i te kāwanatanga
* tētahi kaitohutohu oranga a te Ratonga Wheako Mōrehu, tētahi atu kaimahi rānei.

He tautoko anō e wātea ana hei āwhina i a koe ki te tuku i te kōrero ā-tuhi. E āki ana mātou i a koe ki te kōrero mai mō ngā tini momo tautoko e wātea mai ana, hei tauira:

* te āwhina i a koe ki te whakaaroaro mō ngā mea ka tuhia pea e koe
* te āwhina i a koe ki te tuhi i tō kōrero, mā tētahi atu e tuhi mōu rānei
* kia noho tētahi ki tō taha kia kaua koe e mokemoke i a koe e whakaaro ana ki ō wheako.

He rerekē te pā atu ki tēnā, ki tēnā o te whakaaro ake ki te whētuki o mua, o nāianei rānei, ā, kā pā atu i ngā wā rerekē. Hei tauira, ka ruarua ngā wiki, ka ruarua ngā marama rānei pea whai muri i tō tāpaetanga ā-tuhi ka raru koe ki te moe, ki ngā maharatanga, ki te pōuri, ki te āwangawanga rānei. Mēnā ka pēnei koe, tēnā whakapā mai ki a mātou, ā, ka taea e tāua te kōrerorero mō ngā kōwhiringa tautoko.

Ki te hiahia koe ki te tautoko tēnā waea utukore mai ki te Pokapū Whakapā ki 0800 456 090 i waenga i te 8.30 i te ata me te 4.30 i te ahiahi, Mane ki te Paraire. Mēnā kei Ahitereiria koe, ka taea te waea mai ki 1800 456 032 i waenga i te 8.30 i te ata ki te 4.30 ahiahi (te wā i Aotearoa) Mane ki te Paraire. Ka taea hoki e koe te titiro ki tā mātou pae tukutuku mō ētahi atu mōhiohio: <https://survivorexperiences.govt.nz>.

***Mēnā e auhi ana koe ahakoa te wā, ā, ka hiahiatia kōhukihukitia te āwhina, tēnā waea atu ki 111, ki tō kaiwhakarato hauora ā-hinengaro rānei.***

**Ka pēhea te whakamahi i te mōhiohio i tēnei pukaiti**

Kei te Whārangi 6 tētahi puka whakaaetanga me whakaoti e koe kia taea e mātou te whakamahi i te mōhiohio ka tuari mai koe ki a mātou hei whakamōhio mai i te mahi a tēnei Ratonga.

Mēnā ka tuku mai koe i tō whakaaetanga kia whakamahi te Ratonga i tō mōhiohio, ka whakakorengia e mātou tō ingoa, me ērā atu mōhiohio mōu kia kore e taea te tautohu i a koe. Ka whakakorengia hoki ngā ingoa o ērā atu tāngata ka tuhia e koe mō rātou.

Ka whakamahia pea tō mōhiohio mā ngā ara maha, pērā i:

* Te āki i ērā atu mōrehu ki te kōrero mai ki a mātou mō ō rātou wheako o te tūkinotanga i te wā tiaki
* Te tautohu i ngā kaupapa, i ngā whakanōhanga rānei ka pūrongohia pea e te Ratonga
* Te hanga i ngā whakarāpopoto o ngā wheako o ngā mōrehu me ngā tauanga mōrehu
* Te whakapiki i te mōhiotanga ki ngā wheako o ngā mōrehu
* Te whakamōhio i te pūrongo ki te Kāwanatanga
* Te pūrongo i te tūkinotanga, i ngā kaitūkino hoki ki ngā Pirihimana

**Me pēhea te whakakī i tēnei pukaiti**

Ka taea e koe te whakakī i tēnei pukaiti:

* ā-hiko i tō rorohiko, tērā rānei
* mā te tā me te whakaoti ki tāu ake tuhinga ki tētahi pene.

Ka taea te whakaoti i te puka whakaaetanga mā te waitohu, mā te tuhi rānei i tō ingoa i tāu ake tuhinga, mā te pato i tō ingoa rānei.

**Me pēhea te tuku mai i tēnei pukaiti**

Oti ana tō tuhi mō tō wheako, tō whakaoti i te puka whakaaetanga hoki, ka taea e koe te tuku ki te Ratonga mā te īmēra, mā te pōhi utukore rānei.

**Īmēra**

Tiakina te pukaiti me te puka whakaaetanga ki tō rorohiko, ā, īmērahia mai hei tāpirihanga ki: MyAccount@survivorexperiences.govt.nz. Ka tuku īmēra atu mātou ki a koe hei whakamōhio atu kua whiwhi mātou i tō pukaiti. Ki te kore koe e rongo kōrero mai i a mātou i roto tonu i te 3 rā mahi, tēnā waea mai ki tō mātou Pokapū Whakapā ki 0800 456 090 i waenga i te 8.30 i te ata me te 4.30 i te ahiahi. Mēnā kei Ahitereiria koe, ka taea te waea mai ki 1800 456 032 i waenga i te 8.30 i te ata ki te 4.30 ahiahi (te wā i Aotearoa) Mane ki te Paraire.

**Pōhi Utukore**

Pōhitia te pukaiti me te puka whakaaetanga i whakaoti ki a mātou mā te whakamahi i te kōpaki whai wāhi noho, kua utua kētia, i whiwhi koe ki te taha o tō Pukaiti Kōrero ā-Tuhi.

Ki te hiahia koe kia tuhi atu mātou ki a koe hei whakamōhio atu kua riro mai tō kōrero ā-tuhi, tēnā homai tō wāhinoho poutāpeta, ā, ka whakahoki mātou ki a koe i roto tonu i te 10 rā mahi.

Ko taku wāhinoho ko: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ka taea hoki e koe te tuku mai i tō pukaiti ki a mātou mā tō kaitautoko, i roto nei pea ko ngā kaimahi nō te Ratonga.

**Kōrero ā-tuhi a te mōrehu – Puka Whakaaetanga**



Tēnā āta pānuitia ngā kōrero i tēnei whārangi.

Ki te mārama koe koe ki ngā kōrero katoa, ā, e whakaae ana hoki koe ki ngā kōrero katoa

tēnā waitohungia, tuhia, patohia rānei tō ingoa hei te pito o te whārangi.

Me tono koe ki a koe mō tō whakaaetanga ki te whakamahi i te mōhiohio ka tuari mai koe ki a mātou. He mea nui kia mārama koe ki tā mātou e tono nei kia whakaaengia e koe. Mēnā he pātai āu whakapā mai ki te Ratonga ki te waea utukore 0800 456 090, īmērahia rānei ki contact@survivorexperiences.govt.nz. Mēnā kei Ahitereiria koe, ka taea te waea mai ki 1800 456 032 i waenga i te 8.30 i te ata ki te 4.30 ahiahi (te wā i Aotearoa) Mane ki te Paraire.

1. E mārama ana ahau ka taea e au te kōwhiri mēnā rānei e hiahia ana au ki te whakaoti i tētahi kōrero ā-tuhi mō taku wheako o te tūkinotanga i te wā tiaki.
2. He rawaka te mōhiohio, te wā hoki i homai ki ahau hei whakatau mēnā rānei e hiahia ana au ki te tuari i taku wheako.
3. E mārama ana ahau ehara i te mea me whakamahi au, me whakahoki rānei, i tētahi, i te katoa rānei o ngā pātai i tēnei pukaiti. Ki te hiahia au, ka taea e au te tuhi anake mō ngā mea e hiahia ana au ki te kōrero atu ki te Ratonga.
4. E mārama ana au ka taea e au te huri i ōku whakaaro mō te tuari i taku wheako o te tūkinotanga, i aku mōhiohio ki te Ratonga mā te waea atu, mā te īmēra atu rānei ki te Ratonga.
5. E mārama ana ahau ka puritia haumarutia ngā mōhiohio i tēnei pukaiti, ā, ka herea mārōtia te āheinga ki tēnei ki ngā kaimahi a te Ratonga Wheako Mōrehu e hiahia ana ki tēnei mō tētahi take whāiti.
6. E whakaae ana au kia whakamahia e te Ratonga ngā mōhiohio mōku, mō taku wheako.
7. E mārama ana ahau kāore aku taipitopito whaiaro e whakaputaina, ā, ka whakaritea e te Ratonga tē taea e tētahi te tautohu i ahau, i tētahi ka whakahuatia e au rānei.
8. E mōhio ana au ka puritia matataputia aku mōhiohio hui tūmataiti e te Ratonga tae noa atu kia nekehia haumarutia atu ki ngā Pūranga a te Kāwanatanga kei reira ka tū te āheinga e herea ana.
9. E mārama ana koe he matatapu aku tuhinga ki tēnei pukaiti, me ngā aweretanga whakahirahira e whā:
10. Ki te hoatu au i ngā mōhiohio i taku kōrero ā-tuhi ki tētahi atu. Kei roto i tēnei ko te tuari i ngā tuhipoka nāku, ko te kōrero, ko te tuhi rānei e pā ana ki tēnei ki tētahi atu.
11. Ki te tuhi au mō tētahi tūraru nui ki tōku hauora me te haumaru, ki tērā o tētahi atu rānei, ka whāki atu te Ratonga ki tētahi atu (hei tauira, ki tētahi ratonga hauora ā-hinengaro, ki ngā Pirihimana rānei.
12. Ki te tuhi au mō te mahi taihara nui e haere tonu ana, e whakamaheretia ana rānei, ka whakamōhio atu te Ratonga ki ngā Pirihimana.
13. Ki te tohua te Ratonga e te Kōti hei hoatu i ngā mōhiohio ki a rātou. Ka hoatu anake te Ratonga i ngā mōhiohio me mātua hoatu, hei whakatutuki i ngā herenga o te ōta.

Mā te tuhi i tōku ingoa, i te rā ki raro e mārama ana ahau, e whakaae ana hoki ahau ki te mōhiohio ki tēnei puka whakaaetanga.

Ingoa: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Rā:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ngā taipitopito whakapā (hei tauira, te īmēra, te nama waea mēnā kei a koe tētahi):\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_



Māu tēnei whārangi hei tuhi mō tō ao, mō ō wheako.

Ka taea e koe te whakamahi i ngā pātai hei aratohu, te whakamahi rānei i ngā whārangi wātea hei te pito o tēnei pukaiti.

Kei a koe te tikanga ka pēhea, ka aha hoki ka tuhia e koe i konei.

**Kōrero ā-tuhi a te mōrehu – tō wheako**

Mā konei te Ratonga e āwhina ki te mārama ki tō wheako mēnā ka taea e koe te tuhi mō tō ao i mua i te uru atu ki te tiakanga, mō te wā tiaki me ō wheako i te wā tiaki, ā, mō tō ao i muri mai i te tiakanga. I roto pea i tēnei ko ngā pānga o te tūkinotanga ki a koe, koutou ko tō whānau, ko ō hapori hoki. Ki te kore koe e maumahara i ngā rā, i ngā wā whāiti, kei te pai tēnā.

Kei te hiahia hoki mātou ki te mōhio ki ngā mea ki ō whakaaro me panoni hei ārai, hei aukati hoki i te pā atu a te tūkinotanga i te wā tiaki.

Ko tētahi tino aronga ki te Ratonga, mēnā rānei kua uru atu koe ki tētahi tukanga paremata, i pēhea tērā ki a koe, ā, he aha te āhua o tō wheako paremata tino pai.

He aratohu, he marohi rānei ngā pātai i raro nei. Ehara i te mea me whai koe i ēnei ki te kore koe e hiahia ana – tuhi noa mō ngā mea e hiahia ana koe ki te whakamōhio mai ki a mātou. E pai ana tō tuhi i te nui, i te iti rānei e hiahiatia ana.

**1) I pēhea te āhua o tō tamarikitanga?**

Hei tauira, ka taea e koe te whakamōhio mai mō te wāhi i tipu ake koe, mō tō kāinga, mō tō whānau, mō tō kura, mō ō hoa, mō tō hauora hoki.

**2) He aha te take i tukuna koe ki te tiakanga**

Hei tauira, ki ō whakaaro he aha koe i tukuna ai ki te tiakanga? Ki ō whakaaro i tukuna koe ki te tiakanga i runga i ngā take ōrite ki ētahi atu tāngata? Ki ō whakaaro e tika ana i taua wā te whakatau ki te tuku i a koe ki te tiakanga? Kua huri ō tirohanga ki ēnei mea i te wehenga o te wā, ā, mēnā i pēnei, ka pēhea?

**3) He aha ngā āhuatanga i pā atu ki a koe i te wā tiaki?**

Ka taea e koe te kōrero mai ki a mātou mō te tūkinotanga ki a koe i te wā tiaki? I hea (hei tauira, i tēhea whakanōhanga) i tū ai te tūkinotanga? Nōnāhea i tū ai te tūkinotanga? I pēhea te tīmata? E hia ō tau? He nui ake i te kotahi te pānga atu? He aha ngā āhuatanga i pā atu ki a koe? I tūkinohia hoki ērā atu i te tiakanga ki tō taha? E pai ana tō tuhi i te nui, i te iti rānei e hiahiatia ana.

**4) Nā wai koe i tūkino?**

Ki te hiahia koe, ka taea e koe te whakamōhio mai mō ngā tāngata i tūkino i a koe. I pēhea tō mōhio atu ki a rātou? I pēhea tō tūtaki i a rātou? He aha ā rātou mahi (hei tauira, he kaimahi kāinga tamariki, he kaimahi hōhipera mate hinengaro, he kaiārahi hāhi, he kainoho anō)? Ki te hiahia koe ka taea e koe te homai i ngā ingoa o ngā tāngata, engari ehara i te mea me mātua pēnei koe.

**5) He aha ngā pānga o tō tūkinotanga i te wā tiaki?**

Hei tauira, ka taea e koe te kōrero mai ki a mātou mō te pānga o tō tūkinotanga i te wā tiaki ki a koe i taua wā, mā roto i tō ao, i tēnei rā anō hoki. Ka taea hoki e koe te kōrero mai ki a mātou mō te pānga o tō tūkinotanga i te wā tiaki ki tō whānau, ki ō hapori hoki i taua wā, mā roto i tō ao, i tēnei rā anō hoki. He mea kua āwhina i a koe ki te puta i ngā pānga o tō tūkinotanga, he mea rānei kua whakauaua ake i te puta?

**6) I mōhio rānei tētahi?**

Hei tauira, i mōhio rānei tētahi ki te tūkinotanga i pā atu ki a koe i taua wā, ā muri ake rānei? I āhei koe ki te whakamōhio atu ki (t)ētahi mō te tūkinotanga? I whakamōhio atu koe ki a wai, ā, he aha āna mahi? Tērā pea he tangata tēnei, he tangata nō tētahi whakanōhanga rānei. I hiahia koe ki te whakamōhio atu ki (t)ētahi engari tē taea, i aukatia rānei tō mahi pēnā? I mōhio rānei (t)ētahi ki te tūkinotanga i pā atu ki a koe, ahakoa kāore koe i whakamōhio atu ki a rātou?

**7) He aha ngā ara kua whakahaumarutia kētia koe i te tūkinotanga?**

Hei tauira, i hapa i a wai, i te aha rānei te whakahaumaru i a koe i te tūkinotanga? He tangata pea tēnei, he whakahaere, he kaupapa here, he āhua o te mahi rānei, ko tētahi mea kāore i pā engari tōna tikanga me pā. Ki ō whakaaro he aha kē atu kua taea te mahi hei whakahaumaru i a koe i taua wā?

**8) He whakaaro mō te anamata?**

Tēnā kōrerotia mai ō whakaaro mō ngā mea e hiahia ana koe kia pā hei whakahaumaru i ētahi atu i te tūkinotanga ā te anamata. Tēnā kōrerotia mai hoki ō whakaaro mō te āhua ka taea e Aotearoa te panoni i te āhua o tana tiaki i ngā tamariki, i ngā taiohi, i ngā pakeke whakaraerae i ō tātou hapori.

**9) Te whakatikatika**

Kua tuku koe i tētahi kerēme mō te paremata (hei tauira, te pūtea, te tohuora) mai i tētahi tari kāwanatanga, i tētahi whakanōhanga pūtake-hāhi, i tētahi pokapū ehara i te kāwanatanga mō tō tūkinotanga i te wā tiaki? Mēnā kāore, he aha ō take i pēnei ai? I whiwhi āwhina koe i tētahi rōia, i tētahi kaitaunaki, i ētahi atu mōrehu rānei? He aha ō piropiro mō tō tukanga kerēme? He aha, mēnā rānei ko (t)ētahi mea, ka āwhina ki te whakatikatika i ngā āhuatanga mōu (hei tauira, te huatika houhourongo)?

**10) Kei te hiahia koe kia mōhio ngā Pirihimana?**

Ki te kore ngā Pirihimana e mōhio kē ana ki tō tūkinotanga, ka taea e te Ratonga Wheako Mōrehu te āwhina i a koe ki te tuku tukunga ki ngā Pirihimana hei whakatewhatewha ki te hiahia koe kia pēnei.

Ka whakatewhatewha ngā Pirihimana i ngā tukunga katoa o ngā pānga o te tūkinotanga, ā, ka whakawhiti kōrero tōtika atu ki a koe mō tā rātou whakatewhatewha.

Ka taea e koe te kōrero mai ki a mātou mō tēnei tukanga tukunga ki NZ 0800 456 090 i waenga i te 8.30 i te ata ki te 4.30 i te ahiahi Mane ki te Paraire, mai i Ahitereiria rānei ki 1800 456 032 8.30 i te ata ki te 4.30 i te ahiahi (te wā i Aotearoa) Mane ki te Paraire.

**11) He kōrero anō e hiahia ana koe ki te whakamōhio mai ki a mātou?**

Ka taea e koe te whakamahi i ēnei whārangi wātea hei kōrero mai i ērā atu mea katoa e hiahiatia ana koe. Mēnā kāore koe i whakamahi i ngā pātai a te pukaiti i runga ake hei āwhina i a koe ki te tuhi mō tō wheako, ka taea hoki e koe te whakamahi i ngā **whārangi wātea i raro nei** hei tuhi mō tō wheako mā te ara e hiahiatia ana e koe.

Ka taea hoki e koe te tuari i tō wheako ki a mātou mā ētahi atu ara. Hei tauira, ka hiahia pea koe ki te tuhi i tētahi rotarota, ki te tā i tētahi pikitia, ki te tuku mai i tētahi ataata rānei (hei tauira, e kōrero ana i te reo rotarota).

Tēnā koe i te tuku i tō wheako, E maioha ana mātou ki te wā kua whakapau i a koe ki te tuari mai i tēnei taonga ki te Ratonga Wheako Mōrehu.